
తెలుగు చలనచిత్ర చరిత్ర తన పుటల్ని తాను తిరగేసి చూసుకుంటే అక్కడొక దర్శకుడు ఉల్కలా తళుక్కున మెరిసిన జాడలు కనిపిస్తాయి. ఆయనే బి.ఎస్.నారాయణ. ఆయన చేసిన తొలి, చివరి బంగారు సంతకం వెండి తెరపైనే. నిజాం నవాబు పాలనా కాలంలో 1929లో తెలంగాణలోని కరీంనగర్ జిల్లా కొత్తపల్లిలో బి.ఎస్.నారాయణ జన్మించారు. కష్టాలను ఎదుర్కుంటూనే విద్యాభ్యాసం చేశారు. దొరతనం, దోపిడీదారి వ్యవస్థ, వ్యక్తి పూజ వంటి వాటిని బి.ఎస్. చదువుకునే రోజుల నుంచే వ్యతిరేకించారు. సినీ రంగంలో సంచలనాలు సృష్టించాలన్న తపనతో మద్రాసులో 1952లో అడుగిడిన బి.ఎస్.కి తొలి రోజులలో చేదు అనుభవాలే ఎదురయ్యాయి. అనంతరం తిలక్, కె.ఎస్. ప్రకాశ్రావు, హెచ్.వి.బాబుల వద్ద అసోసియేట్ దర్శకులుగా పనిచేసి ఆపై తనదైన శైలితో 1960లో పూర్తిగా దర్శకత్వం బాధ్యతలు చేపట్టారు. శ్రీదేవి, పెళ్ళినాటి ప్రమాణాలు, ఎదురీత, తిరుపతమ్మ కథ, ఆమె ఎవరు, శ్రీవారు మావారు, ఆనంద నిలయం, ఆడది గడప దాటితే సినిమాలు విభిన్న అంశాలతో, సామాజిక విలువలకు అద్దంపట్టాయి. బి.ఎస్.నారాయణ తీసిన దాదాపు 35 చిత్రాలు మంచి గుర్తింపును పొందాయి. 1977లో ‘‘ఊరుమ్మడి బతుకులు’’ బంగారు నందితో పాటు జాతీయ స్థాయిలో ఉత్తమ ప్రాంతీయ చిత్రంగా ఎంపికయ్యింది. 1979లో తీసిన ‘‘నిమజ్జనం’’ చిత్రం కూడా జాతీయ స్థాయిలో ఉత్తమ ప్రాంతీయ చిత్రంగా ఎంపికవ్వడమే కాకుండా నటి శారదకు జాతీయ స్థాయిలో ఉత్తమ నటి అవార్డుతో పాటు ‘‘ఊర్వశి’’ అవార్డును తెచ్చిపెట్టింది. మాస్కో, బెర్లిన్, ఫ్రాన్స్ తదితర అంతర్జాతీయ ఉత్సవాల్లోనూ ఆదరణ పొందింది. ఇండియన్ పనోరమా కమిటీలో, జాతీయ అవార్డుల ఎంపిక కమిటీలో బి.ఎస్. నారాయణ సభ్యులుగా పనిచేశారు. మద్రాస్లో సినీనిర్మాణ, దర్శకత్వం బాధ్యతలు వహిస్తూ తెలుగు, హింది, తమిళం, కన్నడ చిత్రాలను నిర్మిస్తూ, సినీకార్మికుల సంఘంలో చురుకైన పాత్ర పోషించారు. ప్రేమించి పెళ్ళాడిన అర్ధాంగి నిశ్శబ్ద నిష్క్రమణ, పిల్లలు లేని జీవితంలో ఒంటరి భావన, షుగర్ వ్యాధితో చూపు పోవడం ఆయనను చరమాంకంలో కుంగదీయ ప్రయత్నించాయి. అయినా నిరాశతో నిస్తేజంగా నిలబడలేదు. చూపులేకున్నా, చలనచిత్రాన్ని మనోనేత్రంతో దర్శించారు. అంబేడ్కర్ ఆశయాల స్ఫూర్తితో ‘‘మార్గదర్శి’’ చిత్రాన్ని అంధత్వంతోనే తీసి ఒకవైపు రాష్ట్రస్థాయిలో నంది అవార్డును మరోవైపు అంధ దర్శకునిగా ‘‘లిమ్కా బుక్ ఆఫ్ రికార్డ్స్’’లను అందుకోగలిగారు. శేషజీవితం పురిటిగడ్డపైనే సాగిపోవాలన్న కాంక్షతో మద్రాసు నుంచి కరీంనగర్ చేరుకుని, చివరిగా రేకుర్తి కంటి ఆసుపత్రి వారికోసం ‘తమసోమా జ్యోతిర్గమయా’ అనే డాక్యుమెంటరీ చిత్రాన్ని తీశారు.. ఆయన పరిశ్రమనే తన బిడ్డగా భావించారు. పేద కళాకారులకు సాయపడ్డారు. ఒక వైపు క్షీణిస్తున్న ఆరోగ్యం, మరోవైపు ఆర్థిక లేమి బి.ఎస్. చివరి రోజుల్లో అయనను వేధించాయి. తీవ్ర శ్వాసకోశ వ్యాధితో 1994 నవంబర్ 23న ఈ ప్రపంచాన్ని వీడిపోయారు.పొన్నం రవిచంద్రజర్నలిస్ట్, నంది అవార్డు గ్రహీత(నేడు బి.ఎస్.నారాయణ వర్ధంతి)

telugu chalanachitra charitra tana putalni taanu tiragesi chusukunte akkadoka darsakudu ulkala talukkuna merisina jaadalu kanipistaayi. aayane bi.es.narayana. aayana chesina toli, chivari bangaaru santakam vendi terapaine. nijam nawabu palana kaalamlo 1929loo telangaanaloni karinnagar jilla kottapallilo bi.es.narayana janminchaaru. kashtaalanu edurkuntune vidyaabhyaasam chesaru. doratanam, dopidiidaari vyavastha, vyakti pooja vanti vaatini bi.es. chaduvukune rojula nunche vyatirekinchaaru. cinee rangamlo sanchalanaalu srushtinchaalanna tapanatho madraasulo 1952loo adugidina bi.es.ki toli rojulalo chedu anubhavale edurayyaayi. anantaram tilak, ke.es. prakaasraavu, hehch.vi.baabula vadda asosiate darsakulugaa panichesi aapai tanadaina sailitoe 1960loo puurtigaa darsakatvam baadhyatalu chepattaru. sridevi, pellinaati pramaanaalu, edureeta, tirupatamma katha, aame evaru, srivaaru maavaaru, aananda nilayam, aadadi gadapa daatithe cinimaalu vibhinna amsaalatoe, saamaajika viluvalaku addampattaayi. bi.es.narayana teesina daadaapu 35 chitraalu manchi gurtimpunu pondaayi. 1977loo ‘‘oorummadi batukulu’’ bangaaru nanditho paatu jaateeya sthaayilo uttama praantiiya chitramgaa empikayyindi. 1979loo teesina ‘‘nimajjanam’’ chitram kuudaa jaateeya sthaayilo uttama praantiiya chitramgaa empikavvadame kakunda nati saaradaku jaateeya sthaayilo uttama nati avaardutho paatu ‘‘oorvasi’’ avaardunu tecchipettindi. masco, berlin, frans taditara antarjaatiiya utsavaalloonuu aadarana pondindi. indian panorama kamiteelo, jaateeya avaardula empika kamiteelo bi.es. narayana sabhyulugaa panichesaaru. madraaslo cineenirmaana, darsakatvam baadhyatalu vahistuu telugu, hindi, tamilam, kannada chitraalanu nirmistuu, sineekaarmikula sanghamlo churukaina paatra pooshinchaaru. preminchi pellaadina ardhaangi nissabda nishkramana, pillalu laeni jeevitamlo ontari bhavana, shugar vyaadhitho chuupu povadam aayananu charamankamlo kungadeeya prayatninchaayi. aina niraasatoe nistejamgaa nilabadaledu. chupulekunna, chalanachitraanni manonetramtho darsinchaaru. ambedker aasayaala sphuurtithoo ‘‘margadarsi’’ chitraanni andhatvamthone teesi okavaipu rashtrasthayilo nandi avaardunu marovaipu andha darsakunigaa ‘‘limca buk af records’’lanu andukogaligaaru. seshajeevitam puritigaddapaine saagipovaalanna kaankshato madrasu nunchi karinnagar cherukuni, chivarigaa rekurti kanti aasupatri vaarikosam ‘tamasoma jyotirgamaya’ ane dacumentory chitraanni teesaaru.. aayana parisramane tana biddagaa bhaavinchaaru. pedha kalaakaarulaku saayapaddaaru. oka vaipu ksheenistunna aarogyam, marovaipu aardhika lemi bi.es. chivari rojullo ayananu vedhinchaayi. teevra swaasakosha vyaadhitho 1994 navambar 23na ee prapanchaanni veedipoyaaru.ponnam ravichandrajarnalist, nandi avaardu graheeta(nedu bi.es.narayana vardhanti)